Worcester F 80 Distinctiones

135 Medicus due reddunt

Medicus.[[1]](#footnote-1) Due reddunt medicum naturalem perfectum, theorica et practica, scilicet, scientia et operacio. Sic et medicum spiritualem, scire et operari, Eccli. 38[:7]: *Curans* medicus *mitigabit dolorem*. Sic facit prelatus ecclesiasticus, Jer. 8[:22]: *Numquid resina non est in Galaad*? *aut medicus non est ibi*? Et cum multi sunt qui non curantur, non quia medici sunt imperiti aut quia medicina est inefficax. Sed quia impedimentum est ex par-

/fol. 261rb/

te infirmi, propter indispositionem, Eccli. 10[:11-12]: *Breuem langorem prescidit medicus*. Et *langor prolixior grauat medicum.* Set et quantum talis, perseuerancia in morbo impediat curam medici ostenditur Thren. 2[:13]: *Magna velut mare contricio tua, quis medebitur tui*.

¶ Hic tanguntur duo, grauitas flagicii et difficultas remedii. Primum ibi, *Magna velut mare contricio tua.* Secundo ibi, *quis medebitur tui.* Contricionem vocat hic fractionem vel dissipacionem gracie conseruatiue. Nam aliqui sunt ita confracti quod nichil in eis manet integrum quoniam secundum omnes sui partes et potencias effluunt. Nam sensus effluut per delectaciones noxias. Intellectus effluit per inquisiciones friuolas et forte per erroneas voluntas per effectiones sordidas. Membra exterior effluent per operaciones illicitas, de qua contricione dicitur Psal. [13:3]: *Contritio et infelicitas in viis eorum*. Hanc contritionem vel[[2]](#footnote-2) confractionem comparat Jeremias [51:42] mari propter *fluctuum* inquietudinem, propter status incertitudinem, propter monstrorum multitudinem.

¶ Et sequitur difficultas remedii cum dicitur [Lam. 2:13]: *Quis medebitur tui*. Non innuit hoc inpossibilitatem set difficultatem quod vix alquis medebitur.

¶ Nam culpa tua ita inueterata est quod medelam non recipit. Quia processum est a cogitacione in dileccionem,[[3]](#footnote-3) a dileccione[[4]](#footnote-4) in consensum, a consensu in opus, ab opere in frequentacionem, a frequentacione in defensionem, a defensione in induracionem, ab induracione in non curacionem et desperacionem. Et tunc implebitur quod in sapientia dicitur, [Prou. 18:3]: *Impius, cum in profundum peccatorum[[5]](#footnote-5) venerit, contempnit*, scilicet,[[6]](#footnote-6) culpe medicinam. Hec pestis curari non poterit nisi per veram contricionem et confessionem sacerdoti, factam secundum illud [Psal. 87:11]: *Medici suscitabunt, et confitebuntur tibi*? Sed quamuis in omnibus talibus sit medendi difficultas generalis. Tamen in clericis et viris ecclesiasticis est difficultas spiritualis. De quibus dicit Chrisostomus *Super Mattheum*, secularis homo post peccatum ad penitentiam facile redit. Non occupatus neggligencia seculari dum scripture satis attendit, semper illi qui in scriptura posita sunt noua videntur. Et cum aliud audierit aut de gloria sanctorum aut de penis peccatorum quam aliud nouum audierit, expauescit et compunctus ad penitentiam currit. Clericus vero qui quasi semper attendat scripture, si semel cepit contemnere, numquam excitatur ut timeat.

/fol. 261va/

Et sequiur ibi, Quis vmquam vidit clericum cito penitentiam agentem? Nam si deprehensus aliquando se humiliauerit, non ideo dolet quia peccauit, set confunditur quia gloriam et famam amisit.

¶ Item nota quod sanitas non proueniat, impedimentum potest esse aut ex parte medentis aut ex parte infirmantis aut ex parte medicine quia aut medicus est ignorans aut infirmus negligens aut medicina incompetens. De primo Luc. 4[:23]: *Medice cura teipsum*. Ysai. 3[:7]: *Non sum medicus*. De secundo, Eccli. 10[:11]: *Languor prolixior gravat medicum.* De tercio Sap. 1[:14]: *Non est* eis *medicamentum exterminii*. Et hec notatur in Asa rege [2] Paral. 16[:12]: *Confisus[[7]](#footnote-7)* *in* auxilio *medicorum* et mortus *est*.

1. Medicus ] Lambeth begins this chapter: Due reddunt medicum… with the “D” capitalized. [↑](#footnote-ref-1)
2. vel ] Lambeth *om*. F 80. [↑](#footnote-ref-2)
3. dileccionem ] Lambeth, F 128 *corr.* delcationem F 80. [↑](#footnote-ref-3)
4. dileccione ] Lambeth, F 128 *corr*. delcacone F 80. [↑](#footnote-ref-4)
5. peccatorum ] F 128 *om.* F 80, scilicet culpe Lambeth. [↑](#footnote-ref-5)
6. scilicet ] F 128 *corr.* si F 80, *om.* Lambeth [↑](#footnote-ref-6)
7. Confisus ] F 128 *corr*. confusus F 80, Lambeth. [↑](#footnote-ref-7)